萬先之生兩男作洗兒歌賀之
作者：王十朋
朝代：宋

paragraphs: 君不見徐卿二子生絕奇，熊羆入夢非同時。
徒煩孔子與釋氏，兩回抱送麒麟兒。
又不見昔日梁嬴亦雙乳，生止一男仍一女。
過期畢竟非其人，未免終身亦妾圉。
鬰葱佳氣充門閭，龍穴盛事從來無。
蓂階良月吐三莢，蚌腹甲夜生雙珠。
相對抱持翁嫗喜，眉目分明巧相似。
慈顔戯語綵衣郎，汝子他年勝我子。
郎君拜舞笑答翁，翁生六兒年豈同。
何如今日一巵酒，手抱兩孫頭未童。
二雛慶誕相先後，未省如何分長幼。
商家尚質周尚文，喚取何休細推究。
慶門蘭玉行滿庭，伯仲叔季雙命名。
他時四乳類周士，森森八桂同敷榮。
我忝通家同筆硯，聞君得子歡無間。
殷勤爲作洗兒歌，覓取金錢三百萬。